刘基
薤露歌
蜀琴且勿弹，齐竽且莫吹。
四筵并寂听，听我《薤露》诗。
昨日七尺躯，今日为死尸。
亲戚空满堂，魂气安所之。
金玉素所爱，弃捐箧笥中。
佩服素所爱，凄凉挂悲风。
妻妾素所爱，洒泪空房栊。
宾客素所爱，分散各西东。
仇者自相快，亲者自相悲。
有耳不复闻，有目不复窥。
譬彼烛上火，一灭无光辉。
譬彼空中云，散去绝余姿。
人生无百岁，百岁复如何。
谁能将两手，挽彼东逝波。
古来英雄士，俱已归山阿。
有酒且尽欢，听我《薤露歌》。